Tarkoitus on saada tietoa kuinka potilaat ovat selvinneet ja millaisia kokemuksia/muistikuvia heillä on tehohoitojaksosta. He saavat keskustella sairaanhoitajan ja teholääkärin kanssa sekä käydä vierailemassa teholla, jos he haluavat.
Teho-osaston jälkiseurantapoliklinikka aloitti toimintansa keväällä 2013. Sitä pitää teho-osaston ylilääkäri ja 2 sairaanhoitajaa. Jälkisseurantapoliklinikalle kutsutaan potilaita kotoa n. ½ v tehohoitojakson jälkeen.
Kirjoitamme päiväkirjaa potilaille, joita hoidetaan teho-osastolla pidempään kuin kolme vuorokautta. Päiväkirjan sisältö keskittyy potilaaseen.
Päiväkirjamerkintöjä tehdään päivittäin potilaan voinnista ja siitä miten hoito etenee, ja mahdolliset vastoinkäymisetkin kirjataan. Päiväkirjassa kuvaillaan potilasta ympäröivää hoitoympäristöä, eri apuvälineitä kuten hengityslaitetta, dialyysikonetta, tippalaskinta ja kaikkea muuta potilaan hoidossa tarvittavaa varustusta. Päiväkirjassa käytetään jokapäiväistä kieltä eikä mielellään lääketieteellisiä termejä. Valokuviakin voidaan ottaa, jotta potilas saa paremman kuvan ajastaan teho-osastolla.
Päiväkirja on henkilökohtainen ja seuraa potilasta suljetussa kuoressa jatkohoito-osastolle. Mikäli potilaalla on kysyttävää tai mietteitä päiväkirjan sisällön suhteen, hän voi olla yhteydessä teho-osastoon. Päiväkirjassa on osastonhoitajan puhelinnumero. Päiväkirja on hyvä ottaa mukaan mahdolliselle teho-osaston jälkiseurantakäynnille, jolloin voidaan käydä läpi kysymykset ja epäselvyydet potilaan kanssa.